钦定古今图书集成/明伦汇编/人事典/第031卷 > 颜氏家训 > 《寿琼山丘先生》明·李东阳
## 钦定古今图书集成/明伦汇编/人事典/第031卷 > 颜氏家训 > 《寿琼山丘先生》明·李东阳

“周岳生申日，商岩梦说辰。共瞻调鼎任，纯用读书人。
位迥登三事，年高过七旬。辞章极恳恳，天语慰谆谆。
风雨停参谒，山林谢隐沦。瓯金名早定，带玉宠方新。
月彩占卿象，台阶切帝宸。汗青严衮钺，制草出丝纶。
芸阁编充栋，鸳班礼绝邻。蓍龟言必验，藻鉴识还真。
韦孟分传业，王褒颂得臣。饱经夸腹笥，忧国见眉颦。”
义补西山阙，途知泗水津。正纲归史法，馀艺入诗神。
彼杜徒称断，为曹但饮醇。武休论绛灌，儒肯堕杨荀。
斗柄初回子，葭灰拟报春。云栖高𬸚𬸦，雪骨瘦松筠。
具尔钧衡地，巍然柱石身。寿筵如许预，歌咏敢辞频。